CELEX: 32020R1290
Language: et
Date: 2020-09-09 00:00:00
Title: Komisjoni rakendusmäärus (EL) 2020/1290, 9. september 2020, teatavate kaupade klassifitseerimise kohta kombineeritud nomenklatuuris

16.9.2020   
               
               
                  ET
               
               
                  Euroopa Liidu Teataja
               
               
                  L 302/14
               
            
         KOMISJONI RAKENDUSMÄÄRUS (EL) 2020/1290,
         9. september 2020,
         teatavate kaupade klassifitseerimise kohta kombineeritud nomenklatuuris
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 57 lõiget 4 ja artikli 58 lõiget 2,
         ning arvestades järgmist:
         
                     (1)
                  
                  
                     Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.
                  
               
                     (2)
                  
                  
                     Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.
                  
               
                     (3)
                  
                  
                     Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.
                  
               
                     (4)
                  
                  
                     On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja määruse (EL) nr 952/2013 artikli 34 lõike 9 kohaselt tugineda veel teatava perioodi vältel. Kõnealuseks ajavahemikuks tuleks kehtestada kolm kuud.
                  
               
                     (5)
                  
                  
                     Käesoleva määrusega ette nähtud meetmed on kooskõlas tolliseadustiku komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
         
         
            Artikkel 2
            Siduvale tariifiinformatsioonile, mis ei ole kooskõlas käesoleva määrusega, võib määruse (EL) nr 952/2013 artikli 34 lõike 9 kohaselt tugineda veel kolm kuud pärast käesoleva määruse jõustumist.
         
         
            Artikkel 3
            Määrus jõustub kahekümnendal päeval pärast selle avaldamist Euroopa Liidu Teatajas.
            Käesolev määrus on tervikuna siduv ja vahetult kohaldatav kõikides liikmesriikides.
         
         
            Brüssel, 9. september 2020
            
               
                  Komisjoni nimel
               
               
                  presidendi eest
               
               
                  maksunduse ja tolliliidu peadirektoraadi
               
               
                  peadirektor
               
               
                  Gerassimos THOMAS
               
            
         
         
            (1)  ELT L 269, 10.10.2013, lk 1.
         
            (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).
      
      
         
            LISA
            
                        Kauba kirjeldus
                     
                     
                        Klassifikatsioon (CN-kood)
                     
                     
                        Põhjendused
                     
                  
                        (1)
                     
                     
                        (2)
                     
                     
                        (3)
                     
                  
                        Mitmest pöögi- või kasevineerikihist puitliistud pikkusega 480–1960 mm, laiusega 25–105 mm ja paksusega ligikaudu 10 mm.
                        Need on kooritud, lamineeritud, kokku liimitud ja pindkattega. Liistud on servadest ümardatud, võivad olla kas sirged või koolutatud. Need on suure kandevõime ja paindetugevusega.
                        Need on kavandatud montaažiks ilma täiendava töötlemiseta voodite, tugitoolide või diivanite karkassidesse.
                        Vt fotot  (*1).
                     
                     
                        4421 99 99
                     
                     
                        Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6 ning CN-koodide 4421, 4421 99 ja 4421 99 99 sõnastusega.
                        Toodet ei või klassifitseerida mööbliosana rubriiki 9401 või 9403, kuna esiteks ei ole võimalik kindlaks teha, kas liistud on ette nähtud üksnes/spetsiaalselt kokkupanekuks rubriiki 9401 või rubriiki 9403 kuuluvate toodete karkassidesse. Gruppi 94 kuuluvad ainult rubriikides 9401 ja 9403 osutatud toodete osad, kui need on oma kuju või muude eritunnuste poolest identifitseeritavad osadena, mis on kavandatud üksnes või peamiselt selle rubriigi toote jaoks (vt ka HSi selgitavad märkused, grupp 94, osad).
                        Teiseks ei ole liistud voodi, tugitooli või diivani osad, aga kuna need on kavandatud nende karkassidesse monteerimiseks, on need rubriigi 9404 madratsialuse osad. Grupi 94 märkuse 3 punkti B kohaselt madratsialuseid, mis esitatakse tollile eraldi, ei klassifitseerita muu hulgas kui rubriiki 9401 või 9403 kuuluvate kaupade osi. Kuna rubriiki 9404 ei kuulu „osad“, vaid ainult valmistooted, ei või neid ka sellesse rubriiki klassifitseerida.
                        Oma objektiivsete omaduste (sobivad mõõtmed, ümardatud servad, pinnatöötlus, suur kandevõime ja paindetugevus) poolest on liistud äratuntavad kui karkassi osad. Neid on töödeldud selliselt, et need on saanud muu rubriigi toodete põhiomadused (kihtpuidust tooted) (vt ka HSi selgitavad märkused, rubriik 4412, teine lõik). Seetõttu ei või toodet klassifitseerida rubriiki 4412 kui kihtpuitmaterjali.
                        Seega tuleb liistud vastavalt oma koostismaterjalile klassifitseerida muu puittootena CN-koodi 4421 99 99 alla.
                     
                  
               
            
               (*1)  Foto on üksnes illustreeriv.